Karel Petrus Prinsloo is in 1943 gebore. Hy studeer aan die Universiteit van Pretoria, waar hy in 1964 die B.A.-graad en in 1968 die M.A.-graad verwerf met ’n verhandeling oor “Die beelde in Totius se Psalmberyming”. Hy behaal die D.Litt. et Phil.-graad in 1972 met ’n proefskrif oor “Die tweetaligheid van twee groepe universiteitstudente, en hul ingesteldhede teenoor die tweede taal: ’n sosiolinguistiese ondersoek”. Vir meer as twintig jaar werk hy by die Raad vir Geesteswetenskaplike Navorsing, onder meer vir sowat elf jaar as hoof van die Instituut vir Taal- en Kunstenavorsing, ’n ruk as hoof van politieke en grondwetlike aangeleenthede en die laaste jaar as hoof van sosiaal-kulturele dinamika. Terwyl hy hier werksaam is, publiseer hy op sy eie en saam met ander verskeie verslae oor taalonderrig in die algemeen en Afrikaans as taal in die besonder. Hierdie verslae sluit onder andere in “Language and communication studies in South Africa: current issues and directions in research and inquiry” (saam met Leonard Walter Lanham, 1978), “Institutions presently conducting research and inquiry in the field of language in South Africa” (1978), “Taalbeplanning vir Suid-Afrika” (1980), “Stand van die Afrikaanse taal: tans en die toekoms” (1981) (later as boek gepubliseer onder die titel “Afrikaans: Stand, Taak, Toekoms”), “Afrikaans: ’n toekomsperspektief” (1983), “Gesindhede ten opsigte van taal in die onderwys in Suid-Afrika” (1984), “Die status van Afrikaans en die ander hooftale in SWA/Namibië” (1984), “Taalbeplanning vir Suid-Afrika” (1984), “Die taalsituasie in SWA/Namibië en taal in die onderwys van die land” (1984). Saam met verskeie ander medewerkers word in twaalf dele gepubliseer “Aspekte van taal- en kommunikasieaangeleenthede in SWA/Namibië” (1982), waar elke deel die situasie by ’n spesifieke bevolkingsgroep ontleed.